b'\n_START_ARTICLE_\nSk\xc3\xa5nes flagg\n_START_SECTION_\nHistorie\n_START_PARAGRAPH_\nFlagget var sjelden i bruk f\xc3\xb8r 1960-\xc3\xa5rene, men ble da gjenopplivet av sk\xc3\xa5nske lokalpatrioter i flere organisasjoner. Initiativtagerne oppfatter flagget som en videref\xc3\xb8ring av en heraldisk arv fra middelalderen. Teorien om opprinnelse i middelalderen er imidlertid tvilsom, mener flagghistorikere. Historikeren Martin Weibull i Lund tilskrives ofte \xc3\xa6ren for at han \xc2\xabskapade flaggan p\xc3\xa5 1870-talet\xc2\xbb. _NEWLINE_Flagget er registrert under navnet Sk\xc3\xa5nelands flagga med de nye proporsjonene av en privat organisasjon i publikasjonen Skandinavisk v\xc3\xa5penrulle (SVR 431/92), noe som ble gjort i 1992._NEWLINE_Stiftelsen Sk\xc3\xa5nel\xc3\xa4ndska Flaggans Dag feirer flagget tredje s\xc3\xb8ndag i juli.\n_START_SECTION_\nUtseende\n_START_PARAGRAPH_\nSom de nordiske nasjonalflaggene er dette et korsflagg. Det best\xc3\xa5r av et gult kors p\xc3\xa5 r\xc3\xb8d bunn. Det er sannsynligvis en kombinasjon av fargene i Sveriges og Danmarks nasjonalflagg og avspeiler landskapets historiske tilknytning til begge landene._NEWLINE_Ogs\xc3\xa5 tinkturene i landskapsv\xc3\xa5penet, gult og r\xc3\xb8dt, kan ha inspirert til fargevalget. Det bildemessige utgangspunktet for Sk\xc3\xa5nes landskapsv\xc3\xa5pen var Malm\xc3\xb6s kommunev\xc3\xa5pen, som er blasonert i s\xc3\xb8lv og r\xc3\xb8dt. S\xc3\xb8lv byttes da mot gull i landskapsv\xc3\xa5penet, for \xc3\xa5 skape et skille mellom de to v\xc3\xa5pnene. P\xc3\xa5 den m\xc3\xa5ten blir r\xc3\xb8dt og gull (gult) oppfattet som sk\xc3\xa5nske farger. De samme tinkturene finner man imidlertid i Sm\xc3\xa5lands, Upplands og \xc3\x96sterg\xc3\xb6tlands landskapsv\xc3\xa5pen. Det finnes ingen nedtegnelse om fargevalget fra flaggets skapere, noe som har gitt opphav til mange spekulasjoner og lanseringer av spesifikke teorier om et eldre opphav. Den internasjonale fargekoden er R\xc3\xb8d PMS179 Gul PMS108._NEWLINE_Flagget fremstilles b\xc3\xa5de med samme proporsjoner som det svenske flagget; bredde 5-2-9 og h\xc3\xb8yde 4-2-4, og med proporsjoner l\xc3\xa5nt fra en eldre versjon av Dannebrog, bredde 3-1-4,5 og h\xc3\xb8yde 3-1-3. \xc2\xabDanske\xc2\xbb proporsjoner er i nyere tid det vanligste, anbefalt av \xc2\xabStiftelsen Sk\xc3\xa5nel\xc3\xa4ndska flaggans dag\xc2\xbb.\n_START_SECTION_\nAndre r\xc3\xb8dgule korsflagg\n_START_PARAGRAPH_\nEt flagg som var identisk med sk\xc3\xa5neflagget, og med proporsjoner som Sveriges flagg, ble fra 1933 til 1945 brukt som partiflagg for det norske nasjonalsosialistiske partiet Nasjonal Samling. Sk\xc3\xa5neflagget var ukjent for de fleste da NS fikk ideen til et identisk flagg, og  tilhengerne av sk\xc3\xa5neflagget visste ikke at det i mellomtiden var brukt til et politisk form\xc3\xa5l i Norge, forbudt i 1945. I Finland ble et korsflagg med de samme farger foresl\xc3\xa5tt som nasjonalflagg da landet ble selvstendig 1918, men dagens hvite og bl\xc3\xa5 flagg ble valgt. Svensktalende Finlandssvensker bruker dette uoffisilt som sitt symbol.'